b'\n_START_ARTICLE_\nHenryk Wieniawski\n_START_SECTION_\nVia\xc8\x9ba\n_START_PARAGRAPH_\nBunicul lui Wieniawski, Herszek Mejer, a fost b\xc4\x83rbier-chirurg \xc3\xaen cartierul evreiesc Wieniawa din Lublin. Tat\xc4\x83l, Wolf Helman (Tobias Rufe Pietruszka) \xc8\x99i-a schimbat numele \xc3\xaen Tadeusz Wieniawski, dup\xc4\x83 numele cartierului \xc3\xaen care locuia, pentru a se integra \xc3\xaen mediul polonez. \xc3\x8enainte de a primi diploma de doctor, s-a convertit la cre\xc8\x99tinism. Din rela\xc8\x9bia doctorului Wieniawski cu Regina, fiica doctorului evreu J\xc3\xb3zef Wolff din Var\xc8\x99ovia (sora pianistului \xc8\x99i compozitorului Edward Wolff), a venit pe lume un virtuoz violonist._NEWLINE_Casa Wieniawski era un veritabil salon \xc3\xaen Lublin, fiind frecventat de arti\xc8\x99ti remarcabili care se \xc3\xaentruneau aici pentru a lua parte la concerte, \xc3\xaent\xc3\xa2lniri literare \xc8\x99i discu\xc8\x9bii. Acest lucru nu a influen\xc8\x9bat doar viitorul lui Henryk Wieniawski, ci \xc8\x99i al celor doi fra\xc8\x9bi ai s\xc4\x83i. Cel mare, Julian, a devenit scriitor \xc8\x99i publicist, iar mezinul, J\xc3\xb3zef, s-a dedicat carierei de pianist._NEWLINE_Primul profesor al lui Henryk a fost mama sa. Mai t\xc3\xa2rziu a studiat cu Jan Hornziel, violonist la Marele Teatru din Var\xc8\x99ovia \xc8\x99i Stanis\xc5\x82aw Serwaczy\xc5\x84skiego, solist \xc8\x99i \xc8\x99ef de orchestra la Opera din Budapesta. \xc3\x8en anul 1843, la v\xc3\xa2rsta de 8 ani, a plecat la Paris, unde a studiat sub \xc3\xaendrumarea lui Lambert-Joseph Massart la Conservatorul din Paris. A absolvit conservatorul \xc3\xaen anul 1846, la 11 ani, cu premiul I \xc8\x99i medalie de aur. Dup\xc4\x83 terminarea studiilor, l-a avut \xc3\xaen continuare pe Massart ca profesor, \xc3\xaenc\xc4\x83 2 ani. La scurt timp, a concertat timp de 2 luni \xc3\xaen Sankt Petersburg, \xc8\x9b\xc4\x83rile baltice \xc8\x99i Var\xc8\x99ovia. \xc3\x8en 1849, a fost acceptat din nou la Conservatorul din Paris, unde a \xc3\xaenceput studii de compozi\xc8\x9bie, pe care le-a absolvit Magna Cum Laude un an mai t\xc3\xa2rziu._NEWLINE_\xc3\x8en 1850, a \xc3\xaenceput s\xc4\x83 concerteze \xc3\xaempreun\xc4\x83 cu fratele s\xc4\x83u J\xc3\xb3zef, mai \xc3\xaent\xc3\xa2i \xc3\xaen toate ora\xc8\x99ele mari ale Imperiului Rus, apoi \xc3\xaen multe \xc8\x9b\xc4\x83ri europene, st\xc3\xa2rnind pretutindeni un entuziasm de nedescris. Colaborarea cu fratele s\xc4\x83u s-a \xc3\xaencheiat \xc3\xaen 1855. Dup\xc4\x83 multe alte succese, preia \xc3\xaen 1860 locul de vioar\xc4\x83 \xc3\xaent\xc3\xa2i la curtea \xc8\x9barilor \xc8\x99i, totodat\xc4\x83, pe cel de solist la Societatea Muzical\xc4\x83 Rus\xc4\x83. \xc3\xaen acela\xc8\x99i timp pred\xc4\x83 vioar\xc4\x83 la a\xc8\x99a numitele \xe2\x80\x9ecursuri de muzic\xc4\x83 ale Societ\xc4\x83\xc8\x9bii\xe2\x80\x9d, transformate \xc3\xaen 1862 \xc3\xaen conservator. Aici, activitatea sa pedagogic\xc4\x83 fructuoasa, care a durat c\xc3\xa2\xc8\x9biva ani, a pus bazele \xc8\x99colii de vioara din Petersburg. Aceasta a fost dezvoltat\xc4\x83 de Leopold Auer \xc3\xaentr-o excelent\xc4\x83 \xc8\x99coal\xc4\x83 de vioar\xc4\x83 ruseasc\xc4\x83. \xc3\x8en fiecare an, timp de 3-4 luni, Wieniawski a concertat \xc3\xaen diferite \xc8\x9b\xc4\x83ri europene, \xc3\xaen special \xc3\xaen sta\xc8\x9biuni faimoase._NEWLINE_Doisprezece ani mai t\xc3\xa2rziu, \xc3\xaen 1872, p\xc4\x83r\xc4\x83se\xc8\x99te Rusia \xc8\x99i pleac\xc4\x83 \xc3\xaempreun\xc4\x83 cu Anton Rubinstein \xc3\xaentr-un mare turneu de concerte \xc3\xaen Statele Unite. \xc3\x8entr-un interval de 8 luni, arti\xc8\x99tii au sus\xc8\x9binut 215 concerte. Wieniawski a r\xc4\x83mas \xc3\xaen America p\xc3\xa2n\xc4\x83 \xc3\xaen 1874, concert\xc3\xa2nd cu faimoasa sopran\xc4\x83 Paulina Lucca. \xc3\x8en 1874, dup\xc4\x83 ce s-a \xc3\xaentors \xc3\xaen Europa, a reluat munca pedagogic\xc4\x83 la Conservatorul din Burxelles, ca succesor al suferindului Henri Vieuxetemps, \xc8\x99i a continuat-o p\xc3\xa2n\xc4\x83 \xc3\xaen septembrie 1877 (printre studen\xc8\x9bii lui s-a num\xc4\x83rat \xc8\x99i Eug\xc3\xa8ne Ysa\xc3\xbfe). Ca urmare a agrav\xc4\x83rii afec\xc8\x9biunii sale cardiace \xc8\x99i a obezit\xc4\x83\xc8\x9bii exagerate, \xc3\xaen ultimii ani de via\xc8\x9b\xc4\x83 a concertat st\xc3\xa2nd jos. A murit \xc3\xaen Moscova \xc8\x99i a fost \xc3\xaengropat \xc3\xaen Var\xc8\x99ovia. La ceremonia funerar\xc4\x83 au participat patruzeci de mii de persoane._NEWLINE_Din 1935, o dat\xc4\x83 la 5 ani (except\xc3\xa2nd perioada ocupa\xc8\x9biei), se desf\xc4\x83\xc8\x99oar\xc4\x83 \xe2\x80\x9eConcursul Interna\xc8\x9bional de Vioar\xc4\x83 Henry Wieniawski\xe2\x80\x9d, destinat violoni\xc8\x99tilor cu o v\xc3\xa2rst\xc4\x83 mai mic\xc4\x83 de 30 de ani. Primul concurs a avut loc \xc3\xaen Var\xc8\x99ovia la ini\xc8\x9biativa faimosului violonist Adam Wieniawski, nepotul compozitorului. Al doilea concurs a avut loc abia \xc3\xaen 1952 la Pozna\xc5\x84, unde \xc3\xaenc\xc4\x83 se mai desf\xc4\x83\xc8\x99oar\xc4\x83 edi\xc8\x9bii ale acestuia.\n_START_SECTION_\nMuzica\n_START_PARAGRAPH_\nWieniawski nu a fost apreciat doar ca violonist ce dispunea de o tehnic\xc4\x83 fenomenal\xc4\x83, ci \xc8\x99i ca mare interpret, fiind deseori descris ca \xe2\x80\x9epoet al viorii\xe2\x80\x9d. A fost ultimul violonist virtuoz care a intrat \xc3\xaen istoria muzicii \xc8\x99i \xc3\xaen calitate de compozitor. Lucr\xc4\x83rile sale sunt scrise at\xc3\xa2t \xc3\xaen caracter tehnic, c\xc3\xa2t \xc8\x99i liric. A \xc3\xaenceput s\xc4\x83 compun\xc4\x83 de la o v\xc3\xa2rst\xc4\x83 fraged\xc4\x83, fiind un \xe2\x80\x9ecopil minune\xe2\x80\x9d._NEWLINE_Mul\xc8\x9bumit\xc4\x83 lui Wieniawski, poloneza a p\xc4\x83truns \xc3\xaen repertoriul european pentru vioar\xc4\x83. Dintre polonezele pe care le-a compus, dou\xc4\x83 au un loc constant \xc3\xaen repertoriile universale: \xe2\x80\x9ePoloneza \xc3\xaen Re major op.4\xe2\x80\x9d \xc8\x99i \xe2\x80\x9ePoloneza \xc3\xaen La major op.21.\xe2\x80\x9d Wieniawski a prelucrat de asemenea mazurci, dintre care dou\xc4\x83 au devenit populare. Au fost publicate \xc3\xaen op. 19 sub denumirea de \xe2\x80\x9emazurci caracteristice\xe2\x80\x9d: \xe2\x80\x9eOberte spontane\xe2\x80\x9d \xc8\x99i \xe2\x80\x9eDudziarz\xe2\x80\x9d (ro. Cimpoierul), \xc3\xaen care sunt redate fidel cuvintele caracteristice cimpoiului. Multe miniaturi, compuse \xc3\xaen special la \xc3\xaenceputul anilor cincizeci, au fost \xc3\xaens\xc4\x83 doar lucr\xc4\x83ri tipice, cu un caracter sentimental sau spectaculos, deseori folosind ritmuri de dans popular._NEWLINE_De cea mai mare popularitate a beneficiat \xe2\x80\x9eConcertul de vioar\xc4\x83 \xc3\xaen re minor op. 22\xe2\x80\x9d. Except\xc3\xa2nd concertele lui Paganini, acesta este cel mai des \xc3\xaenregistrat \xc8\x99i interpretat concert de vioara compus de un violonist virtuoz p\xc3\xa2n\xc4\x83 \xc3\xaen prezent. A g\xc4\x83sit inspira\xc8\x9bia pentru a compune \xe2\x80\x9eConcertul \xc3\xaen re minor\xe2\x80\x9d \xc3\xaen iarna anului 1855, \xc3\xaens\xc4\x83 a pus-o \xc3\xaen practic\xc4\x83 abia dup\xc4\x83 7 ani. \xe2\x80\x9eConcertul de vioar\xc4\x83 \xc3\xaen fa diez minor\xe2\x80\x9d, pe care l-a compus la v\xc3\xa2rsta de 18 ani, este mai pu\xc8\x9bin popular. Concertul \xc3\xaen fa diez minor st\xc3\xa2rnea entuziasmul ascult\xc4\x83torului pe moment, pe c\xc3\xa2nd Concertul \xc3\xaen re minor necesita un timp mai \xc3\xaendelungat pentru a fi recunoscut._NEWLINE_Printre lucr\xc4\x83rile de o virtuozitate tipic\xc4\x83, cele mai des interpretate \xc3\xaen prezent sunt \xe2\x80\x9eScherzo-Tarantela\xe2\x80\x9d  precum \xc8\x99i varia\xc8\x9biunile \xc8\x99i fanteziile pe teme str\xc4\x83ine, universal cunoscute. Din aceast\xc4\x83 serie de compozi\xc8\x9bii, de cea mai mare popularitate a beneficiat \xe2\x80\x9e[Fantezia Faust]\xe2\x80\x9d, compus\xc4\x83 cu \xc8\x99ase ani dup\xc4\x83 premiera operei \xe2\x80\x9e[Charles Gounoda]\xe2\x80\x9d. Mul\xc8\x9bi violoni\xc8\x99ti s-au inspirat din melodiile operei Faust (cum ar fi Vieuxtemps, Alard, Saraste), \xc3\xaens\xc4\x83 acestea se g\xc4\x83sesc \xc3\xaen primul r\xc3\xa2nd \xc3\xaen lucr\xc4\x83rile lui Wieniawski. Lirismul crea\xc8\x9biei lui Wieniawski este bine redat \xc3\xaen \xe2\x80\x9eLegenda\xe2\x80\x9d, lucrare interpretat\xc4\x83 mai des \xc3\xaen versiunea pentru pian dec\xc3\xa2t \xc3\xaen versiunea original\xc4\x83 pentru vioar\xc4\x83 \xc8\x99i orchestr\xc4\x83,  compus\xc4\x83 ca dovad\xc4\x83 a dragostei pentru Izabela Hampton, care ulterior \xc3\xaei va deveni so\xc8\x9bie.'